**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (biocídny zákon) je vypracovaný Ministerstvom hospodárstva SR ako iniciatívny materiál.

Dôvodom predloženia návrhu zákona je maximalizácia využitia finančných prostriedkov z úhrad prijatých podľa § 14 ods. 1 písm. a) biocídneho zákona v súlade so zásadami stanovenými v čl. 80 ods. 3 nariadenia Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27. 6. 2012) v platnom znení a v súlade s usmerneniami Európskej komisie týkajúcimi sa harmonizovanej štruktúry poplatkov vydanými na základe zásad stanovených v odseku 3 a zmocňujúceho ustanovenia v odseku 2 druhý pododsek nariadenia (EÚ) č. 528/2012 v platnom znení. Dôvodom súčasného nedostatočného využívania finančných prostriedkov z úhrad je, že v pôvodnom zákone je ich systém nastavený na fungovanie Centra pre chemické látky a prípravky ako rozpočtovej organizácie, pričom Centrum sa k 1. januáru 2014 stalo organizačnou zložkou Ministerstva hospodárstva SR.

 Návrh zákona zároveň precizuje právnu úpravu výberu ročných platieb za sprístupňovanie biocídnych výrobkov na trhu v Slovenskej republike a upravuje možnosť platenia ročných platieb v dodatočnej lehote, avšak s podmienkou dvojnásobnej sadzby ročnej platby. Týmto opatrením sa dáva podnikateľským subjektom širšia časová možnosť pre úhradu ročnej platby, ktorá zohľadňuje administratívnu záťaž súvisiacu so spracovaním neskoršej úhrady ročnej platby, ktorú v konečnom dôsledku bude znášať podnikateľský subjekt prostredníctvom zvýšenej úhrady. V prípade, že podnikateľský subjekt dodrží termín úhrady ročnej platby 30. jún, ročné platby bude uhrádzať v základných sadzbách.

Návrh zákona tiež predlžuje lehotu na uplatňovanie národného systému sprístupňovania biocídnych výrobkov v súlade s možnosťou danou Nariadením Európskeho parlamentu a Rady (EÚ) č. 334/2014 z 11. marca 2014, ktorým sa mení nariadenie (EÚ) č. 528/2012 o sprístupňovaní biocídnych výrobkov na trhu a ich používaní.

**B. Osobitná časť**

**K Čl. I**

K bodom 1 až 6, 8 až 11 a 14

Legislatívno-technická úprava súvisiaca s § 20 ods. 9 až 11 zákona č. 319/2013 Z. z.

K bodu 11

Zmenu ustanovenia si vyžaduje maximalizácia využitia finančných prostriedkov z úhrad prijatých podľa § 14 odseku 1 písm. a) biocídneho zákona v súlade so zásadami stanovenými v čl. 80 ods. 3 nariadenia Európskeho parlamentu a Rady (EÚ) č. 528/2012 a v súlade s usmerneniami Európskej komisie týkajúcimi sa harmonizovanej štruktúry poplatkov vydanými na základe zásad stanovených v odseku 3 a zmocňujúceho ustanovenia v odseku 2 druhý pododsek nariadenia (EÚ) č. 528/2012 v platnom znení. Znenie dôslednejšie reflektuje pravidlá, zásady a zmocňujúce ustanovenia čl. 80 nariadenia (EÚ) č. 528/2012 v platnom znení, ktorými sa členské štáty majú riadiť pri využití poplatkov účtovaných žiadateľom za služby, ktoré členské štáty poskytujú v súvislosti s postupmi podľa nariadenia (EÚ) č. 528/2012 v platnom znení, vrátane služieb, ktoré zabezpečujú príslušné orgány členských štátov pôsobiace ako hodnotiaci príslušný orgán.

Zmeny zároveň reflektujú skutočnosť, že Centrum pre chemické látky a prípravky ako rozpočtová organizácia podriadená Ministerstvu hospodárstva SR k 1. januáru 2014 zanikla a stala sa súčasťou organizačnej štruktúry Ministerstva hospodárstva SR ako jeho organizačná zložka.

 Cieľom explicitného uvedenia splatnosti ročných platieb bez výzvy je odstránenie nejasností v otázke splatnosti ročných platieb u držiteľov príslušných rozhodnutí o sprístupňovaní biocídnych výrobkov a zlepšenie efektivity každoročného výberu ročných platieb pri rádovo stovkách biocídnych výrobkov sprístupňovaných na trhu v Slovenskej republike.

 Doterajšie znenie právnej úpravy neobsahovalo jednoznačnú a jasnú informáciu o tom, kedy prvý krát vzniká povinnosť úhrady ročnej platby. Navrhované znenie túto povinnosť jednoznačne formuluje a to samostatne pre biocídne výrobky sprístupňované na trhu v Slovenskej republike v prechodnom národnom režime na základe čl. 89 nariadenia (EÚ) č. 528/2012 v platnom znení implementovaného prostredníctvom § 20 biocídneho zákona a na základe autorizácií a povolení na paralelný obchod udelených v súlade s nariadením (EÚ) č. 528/2012 v platnom znení.

Držiteľom rozhodnutí sa explicitne umožňuje vykonať úhradu ročnej platby v dodatočnej lehote 3 mesiace. S cieľom zefektívniť výber ročných platieb v lehote do 30.6. sa zdvojnásobuje príslušná sadzba ročnej platby uhrádzaná v dodatočnej lehote do 30.9.

Upravuje sa systém výmazu biocídneho výrobku s neuhradenou ročnou platbou z registra biocídnych výrobkov sprístupnených na trhu Slovenskej republiky. V prípade biocídneho výrobku sprístupneného na trhu v Slovenskej republike podľa § 20 biocídneho zákona sa nezaplatenie ročnej platby považuje za dispozičný úkon podnikateľského subjektu, ktorým prejavuje svoj zámer v nasledujúcom roku už nesprístupňovať biocídny výrobok na trhu v SR. Tento úkon bude mať účinky oznámenia o ukončení sprístupňovania biocídneho výrobku podľa § 20 ods. 6 biocídneho zákona. Účinky tohto úkonu nastanú 1. októbra, t. j. deň nasledujúci po uplynutí dodatočnej lehoty na úhradu ročnej platby.

Odlišný režim sa uplatní v prípade nezaplatenia ročnej platby za biocídny výrobok sprístupňovaní na základe autorizácie alebo povolenia na paralelný obchod, a to vzhľadom na odlišnú povahu týchto inštitútov vyplývajúcu z práva EÚ. V takomto prípade sa uplatní postup podľa správneho poriadku a vydanie rozhodnutia o zrušení autorizácie alebo zrušení povolenia na paralelný obchod a vyznačenie rozhodnutia o zrušení v Registri pre biocídne výrobky vedenom Európskou chemickou agentúrou v súlade s čl. 71 nariadenia (EÚ) č. 528/2012 v platnom znení. Uvádza sa odkaz 25 vzhľadom na to, že ide o Register podľa čl. 71 nariadenia (EÚ) č. 528/2012 v platnom znení, ktorý je odlišný od národného registra podľa § 4 ods. 1 písm. i) biocídneho zákona.

 Právnym základom výberu ročných poplatkov za biocídne výrobky sprístupnené na trhu v Slovenskej republike je čl. 80 ods. 2 a 3 Nariadenia Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27. 6. 2012) v platnom znení, čo je reflektované v novom odkaze v ustanovení § 14.

K bodu 12

Nahradením „dva roky“ slovami „tri roky“ v § 20 ods. 1 písm. b) biocídneho zákona národná úprava využíva možnosť trojročného uplatňovania súčasného národného systému sprístupňovania biocídnych výrobkov na trhu v Slovenskej republike podľa Nariadenia Európskeho Parlamentu a Rady (EÚ) č. 334/2014 z 11. marca 2014, ktorým sa mení nariadenie (EÚ) č. 528/2012 o sprístupňovaní biocídnych výrobkov na trhu a ich používaní vzhľadom na určité podmienky prístupu na trh.

K bodu 13

 Dopĺňa sa prechodné ustanovenie k úpravám účinným od 1. marca 2018.

**K Čl. II**

Navrhuje sa účinnosť zákona od 1. marca 2018.

V Bratislave 20. septembra 2017

**Robert Fico** v. r.

predseda vlády Slovenskej republiky

**Peter Žiga** v. r.

minister hospodárstva Slovenskej republiky